Hvis du skal nå en tur til stranden, så er det ved at være tid til at skynde sig. Det varme sommervejr lakker nemlig mod enden, lyder det fra DMI. - De varme takter fra weekenden fortsætter mandag med temperaturer på op til 28 grader mange steder på nær i Nord- og Vestjylland, hvor det bliver lidt køligere, fortæller vagtchef Frank Nielsen. Der er dog en lille risiko for enkelte regn- og tordenbyger på en lidt varm og lummer mandag. - Tirsdagen byder på en pæn dag med sol, men med lidt mere vind. Temperaturerne falder til omkring 22-23 grader på grund af den koldere luft, der vil komme ind over os fra Nordsøen, forklarer vagtchefen. Dermed konstaterer Frank Nielsen også, at hedebølgen desværre er overstået. Landmændene får ekstra travlt, når vi når tirsdag, hvis de skal nå at få årets høst i hus i tørvejr, for natten til onsdag kommer der en del regn, som fortsætter hen ad onsdagen, der bliver kølig med en del regn. - Der kan i løbet af natten falde mellem fem og 15 millimeter, vurderer Frank Nielsen. Onsdag bliver da også ugens vådeste dag med regn og tordenbyger og temperaturer på mellem 17 og 22 grader. Torsdag og ugen ud falder temperaturerne til omkring 17-20 grader med en blanding af sol og byger. Der bliver således heller ikke badevejr i weekenden, der får en blanding af frisk vind fra vest og 17 til 20 grader med stedvise regnbyger. /ritzau/

Referat:
[size=2]Weekendens sommervejr fortsætter mandag, men fra tirsdag bliver det koldere og mere ustadigt, varsler DMI.[/size]